Ditsela tše Hlano Tšeo o ka di Dirišago go Kaonefatša Boemo bja Gago bja tša Maphelo
Didirišwa tša go Ithuta Beibele
Tirelo ya Rena ya Mmušo
Ditaba tša Mabapi le Dihlatse tša Jehofa
Dipotšišo Tšeo di Botšišwago Kudu ka Dihlatse tša Jehofa
Mediro ya Dihlatse tša Jehofa
Lefaseng ka Moka
Sehlogo sa go Latela
Dihlatse tša Jehofa
Dilo tše di Lego Gona
Dikgatišo tše di Lego Gona
TABA YA LETLAKALA LA KA NTLE _ ŠETŠA BOEMO BJA GAGO BJA TŠA MAPHELO—DILO TŠE HLANO TŠEO O KA DI DIRAGO LEHONO
KE MANG a nyakago go babja? Gantši bolwetši bo ka dira gore o se iketle le gona bo senya tšhelete. Ge o babja, ga se feela gore o kwa bohloko, eupša o ka palelwa ke go ya mošomong goba sekolong, goba go hlokomela lapa la gago. Go ka nyakega gore o hlokomelwe ke motho yo mongwe, gomme wa gapeletšega go lefelela dihlare le kalafo yeo e bitšago.
Ga go makatše ge ba bangwe ba re: “Thibela-malwetši e phala kalafo.” Malwetši a mangwe ga a phemege. Eupša go na le dilo tše dintši tšeo o ka di dirago gore o se swarwe ke malwetši goba o a thibele. Ela hloko dilo tše hlano tšeo o ka di dirago gona bjale gore o phele gabotse mmeleng.
Ka dinako tše dingwe go bohlokwa kudu go hlapa diatla gore o šireletše boemo bja gago bja tša maphelo le bja ba bangwe. O swanetše go hlapa diatla:
Pele le ka morago ga go oka ntho.
Pele le ka morago ga go ba le molwetši.
Ka morago ga go ethimola, go gohlola, goba go ntšha mamina.
Ka morago ga go swara phoofolo goba mantle a yona.
Le gona o se ke wa nagana gore go hlapa diatla ga go na mohola. Dinyakišišo di hweditše gore bontši bja batho bao ba dirišago dintlwana tša boithomelo tša batho bohle ga ba hlape diatla goba ga ba di hlape gabotse. O swanetše go hlapa diatla bjang?
Kolobiša diatla ka meetse ao a hlwekilego ke moka o diriše sesepe.
Di tšokotše ka meetse a hlwekilego.
Go na le dilo tše dintši tšeo o ka di dirago gore o se swarwe ke malwetši goba o a thibele
Gantši motho o swarwa ke kholera ge a ka nwa meetse goba a ja dijo tšeo di šilafaditšwego ke mantle a batho bao ba nago le kholera. O ka dira’ng go itšhireletša go se le mohuteng le ge e le ofe wa meetse ao a šilafetšego? Le gona o ka itšhireletša bjang ka morago ga kotsi e itšego ya tlhago?
Kgonthišetša gore meetse ao o a nwago—go akaretša a go hlapa meno, a go dira di-ice, a go hlatswa dijo le dibjana goba a go apea—a tšwa mothopong o hlwekilego wa batho bohle woo o hlokomelwago gabotse goba mapotlelong ao a tswaletšwego gabotse go tšwa femeng yeo e ka botwago.
Ge e ba go na le kgonagalo ya gore meetse ao o a dirišago a šilafetše, a bediše goba o a tšhele khemikhale e swanetšego pele o a diriša.
Ge o diriša dikhemikhale tše bjalo ka chlorine goba diphilisi tša go hlwekiša meetse, latela ditaelo tša kamoo di šomišwago ka gona ka kelohloko.
Diriša metšhene ya maleba ya go hlwekiša meetse, ge e ba e hwetšagala gomme o ka kgona go e reka.
Ge e ba go se na didirišwa tša go hlwekiša meetse, tšhela marothi a mabedi a bleach ka gare ga lithara ya meetse o hudue gabotse, gomme o eme metsotso e 30 pele o a diriša.
Ka mehla tšhela meetse ao o a hlwekišitšego didirišweng tšeo di hlwekilego le tšeo di tswaletšwego gore a se šilafale gape.
Swara didirišwa tša go kga meetse ka diatla tše di hlwekilego, gomme o se ke wa tsenya diatla goba menwana ka gare ga meetse a go nwa.
Go šetša mohuta wa dijo tšeo o di jago go bohlokwa go etša tekanyo ya tšona. Ka gona, le ge dijo di le bose, o se ke wa fo tšwela pele o eja le ge o khoše.
Hlapa diatla gomme o hlatswe sedirišwa seo o kgabelelago godimo ga sona, didirišwa tša go kgabelela le dibjana, ka meetse a go fiša le sesepa.
Apea dijo go fihlela di butšwa gabotse, gomme di tloga fase o bee dijo tšeo di senyegago ka pela ka setšidifatšing ge e ba di ka se jewe ka nako yeo.
Lahla dijo tšeo di senyegago ka pela ka morago ga ge di dutše iri goba tše pedi ge e ba phišo ya moo di beilwego e feta di-degree Celsius tše 32.
Go sa šetšwe gore o na le nywaga e mekae, o swanetše go ba le seo o se dirago ka mehla gore o dule o phetše gabotse. Batho ba bantši lehono ga ba itšhidulle ka mo go lekanego. Ke ka baka la’ng go itšhidulla go le bohlokwa? Go dula o le mafolofolo go ka go thuša gore:
O dule o na le matšato.
Ge e ba o sa dule o le mafolofolo, o ka:
Swarwa ke bolwetši bja pelo.
Swarwa ke mohuta wa bobedi wa bolwetši bja swikiri (type 2 diabetes)
Ba le cholesterol e ntši.
Ka gona, o swanetše go dira’ng ge e ba o na le bothata bja go se robale ka mo go lekanego?
Leka go robala le go tsoga ka nako e swanago letšatši le letšatši.
Robala ka phapošing yeo e se nago lešata, ya leswiswi le yeo e sa fišego goba go tonya kudu.
O se ke wa bogela thelebišene goba go šomiša didirišwa tša thekinolotši mola o le malaong.
Pele o robala, phema go ja kudu, caffeine le dinotagi.
Ge e ba ka morago ga go diriša ditšhišinyo tše o sa dutše o hlobaela goba o sa kgone go robala—o otsela kudu mosegare goba o felelwa ke moya ge o robetše—go ka ba kaone gore o bone ngaka ka bothata bjoo.
ŠETŠA BOEMO BJA GAGO BJA TŠA MAPHELO!
Go na le dilo tšeo di kgomago boemo bja gago bja tša maphelo, tšeo o ka se kgonego go di laola—tše bjalo ka maemo a tša ikonomi, go se be gona ga didirišwa tše itšego le tše dingwe. Lega go bjalo, o ka dira maiteko a go diriša tše dingwe tša ditšhišinyo tšeo go boletšwego ka tšona sehlogong se se fetilego. Go etša ge monna yo bohlale wa bogologolo a boletše, “yo bohlale ke yo a bonego kotsi a ikuta.”—Diema 22:3.
Babadi ba Mangwalo a Makgethwa ba kgothatšwa ke kholofetšo yeo e tlago go phethagala kgauswinyane ya gore, “ga go na modudi yo a tla rego: ‘Ke a babja.’” (Jesaya 33:24) * O sa letile seo, dira sohle seo o ka se kgonago go hlokomela boemo bja gago bja tša maphelo le bja baratiwa ba gago.
^ ser. 82 Bakeng sa tsebišo e oketšegilego, hle bona puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa, goba o tsene Wepesaeteng ya rena ya jw.org/nso.
Ela hloko keletšo ya Beibele e šomago yeo e thušitšego batho ba dimilione go phela bophelo bja go hlweka bjo bobotse.
Pono ya Beibele ka Boemo bja tša Maphelo
June 2015 _ Šetša Boemo bja Gago bja tša Maphelo—Dilo tše Hlano Tšeo o ka di Dirago Lehono
PHAFOGA! June 2015 _ Šetša Boemo bja Gago bja tša Maphelo—Dilo tše Hlano Tšeo o ka di Dirago Lehono
BOKGOBAPUKU BJA INTHANETENG